19810720

Директива на Съвета

от 20 юли 1981 година

за изменение на Директива 77/541/ЕИО на Съвета за сближаване на законодателствата на държавите-членки по отношение на обезопасителните колани и на системите за задържане на моторните превозни средства

(81/576/ЕИО)

СЪВЕТЪТ НА ЕВРОПЕЙСКИТЕ ОБЩНОСТИ,

като взе предвид Договора за създаването на Европейската икономическа общност и в частност член 100 от него,

като взе предвид предложението на Комисията [1],

като взе предвид становището на Асамблеята [2],

като взе предвид становището на Икономическия и социален комитет [3],

като има предвид, че Директива 77/541/ЕИО на Съвета от 28 юни 1977 г. за сближаване на законодателствата на държавите-членки по отношение на обезопасителните колани и на системите за задържане на моторните превозни средства [4] в приложение I установява, наред с другото, изисквания за монтажа на обезопасителните колани и на системите за задържане в моторните превозни средства от категория М1, определена в приложение I към Директива 70/156/ЕИО на Съвета от 6 февруари 1970 г. за сближаване законодателствата на държавите-членки относно типовото одобрение на моторните превозни средства и на техните ремаркета [5], последно изменена с Директива 80/1267/ЕИО [6];

като има предвид, че още от сега и в интерес на пътната безопасност следва да се предпише монтирането на обезопасителни колани и на системи за задържане в съответствие с Директива 77/541/ЕИО в превозните средства от някои категории M и N, и да се разреши и насърчи тяхното монтиране в превозните средства от останалите категории M и N чрез разширяване на приложното поле на посочената директива; като има предвид, че това разширяване на приложното поле е възможно благодарение на техническия прогрес в автомобилостроенето;

като има предвид, че за тази цел следва да се измени Директива 77/541/ЕИО;

като има предвид, че това изменение води до привеждане в съответствие с техническия прогрес на някои изисквания на приложенията към Директива 77/541/ЕИО; като има предвид, че въвеждането в сила на разпоредбите на настоящата директива следва да съвпадне с въвеждането в сила на разпоредбите, които ще бъдат приети след приемането на настоящата директива, с оглед привеждане в съответствие с техническия прогрес на изискванията на приложенията към Директива 77/541/ЕИО,

ПРИЕ НАСТОЯЩАТА ДИРЕКТИВА:

Член 1

Директива 77/541/ЕИО се изменя, както следва:

1. Член 9 се заменя, както следва:

"Член 9

По смисъла на настоящата директива "превозно средство" е всяко моторно превозно средство от категории M и N, определени в приложение I към Директива 70/156/ЕИО, предназначено за движение по пътищата, което има най-малко четири колела и максимална проектна скорост над 25 км/час."

2. В приложение I:

a) точка 3.1 се заменя, както следва:

"3.1. Оборудване на превозните средства

Всяко превозно средство, визирано в член 9 и принадлежащо към категория M1 и N1, както и към категория М2 (с изключение на превозните средства, чието максимално тегло надвишава 3500 кг, и на тези, които имат места, специално предназначени за правостоящи пътници, доколкото неговото допустимо максимално тегло не надвишава 3500 кг), трябва да е оборудвано с обезопасителни колани или със системи за задържане, удовлетворяващи изискванията на настоящата директива. Тези колани или системи трябва да имат следните конфигурации (за които прибиращите устройства без заключване (точка 1.8.1), както и прибиращите устройства с ръчно отключване (точка 1.8.2), обаче не могат да се използват).

В случаите, когато останалите превозни средства, визирани в член 9, са оборудвани с обезопасителни колани или със системи за задържане, последните трябва да отговарят на всички изисквания на настоящата директива, освен на посочените в точка 3.1.1 до 3.1.3."

б) точка 3.1.1 се заменя, както следва:

"3.1.1. за предните странични места, триточкови обезопасителни колани, съоръжени с прибиращи устройства с аварийно заключване (точка 1.8.4) с множествена чувствителност; въпреки това:

3.1.1.1. на мястото на пътника прибиращите устройства с автоматично блокиране (точка 1.8.3) са разрешени;

3.1.1.2. на мястото на пътника на превозни средства от категория М2 за достатъчни се считат обезопасителни надбедрени колани, съоръжени или не с прибиращи устройства, когато предното стъкло е разположено извън референтната зона, определена в приложение II към Директива 74/60/ЕИО.

Що се отнася до обезопасителните колани, предното стъкло се счита за част от референтната зона, когато то може да влезе в статичен контакт с апаратурата за изпитване съгласно метода, описан в приложение II към Директива 74/60/ЕИО."

в) точка 3.1.3 се заменя, както следва:

"3.1.3. на задните места на превозни средства от категория М1, надбедрени колани или триточкови колани, съоръжени или не с прибиращи устройства;"

г) добавя се следната нова точка:

"3.1.5. по изключение от предходните разпоредби, на превозните средства от категории N1 и M2 се допуска използването на прибиращо устройство с аварийно заключване от типа 4N (точка 1.8.5) вместо прибиращо устройство от типа 4 (точка 1.8.4) в случаите, когато пред службите, които отговарят за провеждане на изпитванията, е доказано, че монтирането на прибиращо устройство от тип 4 би затруднявало водача."

Член 2

Държавите-членки въвеждат в сила разпоредбите, необходими за да се съобразят с настоящата директива, на същата дата като датата, предвидена за влизането в сила на разпоредбите, необходими за да се съобразят с директивата, която трябва да бъде приета след настоящата директива съгласно член 10 от Директива 77/541/ЕИО, така че изискванията на приложенията на последната директива да се приведат в съответствие с техническия прогрес. Те незабавно информират Комисията за това.

Член 3

Адресати на настоящата директива са държавите-членки.

Съставено в Брюксел на 20 юли 1981 година.

За Съвета

Председател

P. Walker

[1] ОВ С 87, 9.4.1980 г., стр. 4.

[2] ОВ С 265, 13.10.1980 г., стр. 77.

[3] ОВ С 230, 8.9.1980 г., стр. 6.

[4] ОВ L 220, 29.8.1977 г., стр. 95.

[5] ОВ L 42, 23.2.1970 г., стр. 1.

[6] ОВ L 375, 31.12.1980 г., стр. 34.

--------------------------------------------------